text: Jelling: Vi er klar til dronningen
  09 september 2013 kl. 15.00
  I morgen skal Kongernes Jellings nye monument-område indvies. Det er Dronning Margrethe, der foretager indvielsen og Jelling er helt klar til at modtage dronningen.
  De 21 borddekorationer er lavet færdige. De skal matche det blå gulvtæppe i det telt, hvor dronningen og 180 særligt inviterede gæster skal spise frokost i morgen.
  Selve teltet har været under opbygning i to dage.
  Men der er mange andre opgaver. Den røde løber skal være klar, græsset skal være nyslået, der skal være sørget for, at mudder og pløre ikke skal grise de fine gæsters sko og meget meget mere.
  Menuen er faktisk lidt hemmelig. Men så meget kan afsløres, at forretten bliver fortidsinspireret, hovedretten nutidsinspireret og desserten har et strejf af fremtid.
  